[{"text_idx": "#000000", "text": "Rhywun ar dy ochr di"}, {"text_idx": "#000001", "text": "Gwybodaeth am y Brechlyn Covid i rai 12 i 15 oed"}, {"text_idx": "#000002", "text": "Mae\u2019n debyg dy fod di wedi clywed erbyn hyn bod holl bobl ifanc 12 i 15 oed yng Nghymru yn cael cynnig un dos o\u2019r brechlyn Pfizer-BioNTech Covid-19. Mae Meic yma i roi mwy o wybodaeth ac i ateb unrhyw gwestiynau sydd gen ti."}, {"text_idx": "#000004", "text": "Nid yw\u2019r brechlyn Covid-19 yn gweithio yn yr un ffordd a\u0302\u2019r brechlyn MMR neu ffliw, nid rhoi dos bach o\u2019r firws byw i ti maen nhw. Nid oes posib dal Covid o gael y brechlyn. Mae\u2019r brechlyn yn dysgu\u2019r celloedd yn y corff sut i frwydro yn erbyn y firws sydd yn achosi Covid-19. Felly bydd gan dy system imiwnedd gwell siawns o ymladd y firws os wyt ti\u2019n ei ddal. Nid yw cael y brechlyn yn golygu na allet ti ddal Covid, ond mae\u2019n golygu dy fod yn llai tebygol o fod yn ddifrifol wael ac angen mynd i\u2019r ysbyty i gael triniaeth."}, {"text_idx": "#000005", "text": "Nid yw\u2019r brechlyn yn newid y DNA ac nid yw\u2019n cynnwys micro chip er mwyn dilyn dy symudiadau!"}, {"text_idx": "#000006", "text": "Pam bod hwn yn cael ei roi nawr?"}, {"text_idx": "#000007", "text": "Yn flaenorol, nid yw pobl ifanc 12 i 15 iach wedi bod yn cael y brechlyn. Mae llai o risg y byddant yn cael yn ddifrifol wael gyda Covid. Maent wedi penderfynu cynnig y brechlyn nawr ar o\u0302l edrych ar y buddion posibl ac wedi penderfynu bwrw ymlaen. Y gobaith yw y bydd yn lleihau aflonyddu addysg dros y gaeaf, yn fuddiol i iechyd meddwl ac yn lleihau\u2019r risg o Covid hir."}, {"text_idx": "#000008", "text": "Pwy sy\u2019n dewis os ydw i\u2019n cael y brechlyn neu beidio?"}, {"text_idx": "#000009", "text": "Nid oes rhaid i ti gael y brechlyn os nad wyt ti eisiau, ni fydd neb yn dy orfodi di. Mae Llywodraeth Cymru yn annog pobl ifanc a\u2019u rhieni i gael sgwrs am gael eu brechu ac i drafod os wyt ti am dderbyn y cynnig ai peidio."}, {"text_idx": "#000010", "text": "Pryd a ble byddaf yn cael y brechlyn?"}, {"text_idx": "#000011", "text": "Efallai y bydd rhai pobl ifanc yn cael y brechlyn yn yr ysgol ac eraill mewn canolfan frechu. Mae\u2019n dibynnu ar y penderfyniad yn dy ardal di. Bydd dy fwrdd iechyd mewn cysylltiad i drefnu pryd a ble byddi di\u2019n derbyn y brechiad. Arhosa nes i ti glywed ganddynt."}, {"text_idx": "#000012", "text": "Os oes gen ti symptomau Covid, yn hunan-ynysu, yn aros am ganlyniadau profion Covid neu dy fod di wedi cael prawf Covid positif o fewn y 4 wythnos cynt yna ni ddylet ti fynd i dy apwyntiad brechlyn. Ffonia i ganslo a byddan nhw\u2019n dweud wrthyt ti beth sydd angen i ti ei wneud nesaf."}, {"text_idx": "#000013", "text": "Sut mae\u2019n cael ei roi?"}, {"text_idx": "#000014", "text": "Mae\u2019r brechlyn Covid yn cael ei roi fel pigiad yn y fraich. Os wyt ti\u2019n poeni am nodwyddau neu gael pigiad, yna dweud wrth y person sydd yn rhoi\u2019r brechlyn i ti. Mae\u2019n beth da eu bod nhw\u2019n ymwybodol ac efallai y gallan nhw helpu i dawelu dy feddwl."}, {"text_idx": "#000015", "text": "Gall technegau tynnu sylw weithio hefyd. Ceisia beidio edrych ar y nodwydd a siarada am bethau tra rwyt ti\u2019n cael y pigiad. Fe allet ti roi cynnig ar dechnegau ymlacio fel anadlu hefyd, fel yr ymarfer anadlu 7-11 hwn ar Student Space."}, {"text_idx": "#000016", "text": "Cofia, mae\u2019r bobl sy\u2019n rhoi\u2019r pigiadau wedi bod yn gwneud hyn ers amser maith, ac maent yn arbenigwyr ar roi\u2019r pigiadau erbyn hyn (prin teimlais i\u2019r pigiad pan gefais i ef). Os wyt ti\u2019n lwcus efallai byddi di\u2019n cael sticer ar y diwedd! \ud83d\ude09"}, {"text_idx": "#000017", "text": "Os oes gen ti mwy o gwestiynau am Covid neu\u2019r Brechlyn yna mae gan Iechyd Cyhoeddus Cymru lawer o gwestiynau ac atebion yma a allai helpu. Neu os hoffet ti siarad ag un o gynghorwyr Meic am unrhyw bryderon sydd gen ti, yna cysyllta a\u0302 ni unrhyw bryd rhwng 8yb a hanner nos bob dydd dros y ffo\u0302n, neges destun neu sgwrs ar-lein."}, {"text_idx": "#000022", "text": "Rhywun i wrando. Rhywun i'th gymryd o ddifrif. Rhywun i roi cyngor."}, {"text_idx": "#000025", "text": "Positifrwydd Corff dros yr Haf"}]